Veres András – Tverdota György

*Szerkesztői előszó*

Kötetünk tanulmányai eredetileg a bécsi egyetemen tartott konferencián hangzottak el, amelynek *József Attila és a századelő bécsi szellemi élete* címet adtuk. A költő csaknem egy évig élt Bécsben 1925 szeptembere és 1926 au­gusztusa között. A hazai olvasó számára érdekesek és tanulságosak lehetnek azok az új megfigyelések és áttekintések, amelyek elsőként itt kerültek a tudo­mányos diskurzus látókörébe. A konferencia rendezői abból indultak ki, hogy ismereteink József Attila bécsi korszakáról valójában hézagosak, jóllehet a szakirodalom meglehetős figyelemmel foglalkozott vele. Talán elegendő itt, ha Szabolcsi Miklós *Érik a fény* című monográfiájának ide vonatkozó fejeze­teire hivatkozunk, vagy Bokor László két alapos és terjedelmes tanulmányára, a bécsi időszakot felelevenítő emlékezésekre a *József Attila emlékkönyv*ben.

A tanácskozásra három intézmény, az Universität Wien Abteilung Finno-Ug­ristik, az ELTE BTK Modern Magyar Irodalomtörténeti Tanszéke és a József Attila Társaság összefogásával került sor. Egy olyan sorozat részeként került megrendezésre, amely a *József Attila és…* címet viseli, annak szellemében, hogy az „és” után minden alkalommal egy jelentős költőtárs vagy egy szim­bolikus jelentőségű helyszín neve következik. Ilyen helyszínnek számít Bécs is, Ausztria és a húszas évek első felében a magyar baloldali és liberális emigráció fővárosa.

A közreműködésre felkért munkatársaink témaválasztásai jól mutatják, hogy milyen irányban számíthatunk továbblépésre. Az egyik fontos feladat an­nak a költészeti irányzatnak, az avantgárdnak a kontextusában vizsgálni József Attila bécsi időszakát, amely ekkor rányomta bélyegét verseire. Két József At­tila-kutató, Bókay Antal és N. Horváth Béla az avantgárdkutatás új eredmé­nyeire építve gondolják végig a költő pályájának ezt az epizódját. Tverdota György azt a levelet elemzi, amelyben a már Párizsban tartózkodó József At­tila Bécsben élő barátja, Gáspár Endre számára megvonja bécsi időszakának költészetesztétikai mérlegét. A bécsi versek között remekművek is akadnak, mint amilyen a Milián Orsolya által elemzett *Hangya.*

A másik fontos témakört azoknak a bécsi kapcsolatoknak feltérképezése jelenti, amelyek révén a költő intellektuális fejlődése újabb lendületet ve­hetett. Ezek közé tartozik a Lukács Györggyel való személyes találkozása, amelynek történetét és következményeit Veres András tanulmánya tárgyal­ja, és egyúttal több megalapozatlan legenda eloszlatására vállalkozik. József Attila bécsi tájékozódásának egyik legfőbb szellemi iránya az anarchizmus volt, ezt − Bokor László kezdeményezéseit folytatva − Sárközi Éva dolgozata vizsgálja.

Az újabb emlékezések és a Szabolcsi könyve óta elért filológiai-történe­ti eredmények lehetővé teszik a költő életrajzának és szellemi tájékozódásá­nak pontosabb rekonstruálását. Ez történik Dobó Gábor és Kókai Károly tanulmányában, előbbi az avantgárd, utóbbi a baloldali politikai kapcsolatok feltárásában hoz újat. József Attila személyes kötődéseinek hátteréhez nyújt érdekes adalékot Tórizs Eszter írása, amely Vágó Mártának a költőről írt me­moárját szembesíti az analitikusának róla szóló pszichoportréjával. A költő utókorával foglalkozik K. Horváth Zsoltnak Justus Pálról és köréről szóló, valamint Báthori Csabának a 2005-ös zürichi kiadásról szóló tanulmánya.

A kötet elsősorban József Attilára fókuszál, de tágabban vonja meg a vizs­gálódás körét, tekintve hogy Bécsnek a testőrírók óta nem volt akkora szerepe a magyar irodalom alakításában, mint a 20. század első évtizedeiben. 1920 előtt a Monarchia jelentett meghatározó szellemi és művészi impulzusokat adó keretet, amellyel olyan szerzők tudtak élni, mint Molnár Ferenc, Krúdy Gyula és Kosztolányi Dezső. 1920 után pedig a Bécsbe menekült baloldali és liberális emigránsok még önálló magyar könyvkiadást és sajtót is létrehoztak. Volt, aki átmenetileg talált otthonra itt, mint Balázs Béla, és volt, aki tartósan, sőt végle­gesen ott maradt, mint A *Hét* és a *Nyugat* vezető publicistája, Ignotus.

A *Nyugat* íróinak Bécs-élményét tekinti át Széchenyi Ágnes tanul-mánya. Kosztolányi kötődését dolgozza fel Dobos István, Csáth Gézáét Z. Varga Zol­tán dolgozata. Bécs meghatározó szerepét mutatja be Krúdy Gyula néhány regénye kapcsán Gintli Tibor. Hasonló összefüggésről szól Hatvany Lajos és Móricz Zsigmond egy-egy műve alapján Lengyel Imre Zsolt, illetve Szilágyi Zsófia írása. A bécsi magyar avantgárd történetéhez fontos adalékokkal járul hozzá Szeredi Merse Pál − Galácz Judit, Reichert Gábor és részben Jéga-Szabó Krisztina tanulmánya. Csunderlik Péter írása pedig a bécsi magyar emigrá­ciót fonák oldaláról közelíti meg: azt doku-mentálja, hogy miképp próbálta elidegeníteni a Horthy-korszak ellen-forradalmi propagandája. Schein Gábor nagy összefoglaló tanulmánya át-fogóan tárgyalja az emigráns létezésmódnak a magyar irodalomtörténeti gondolkodásban játszott szerepét. Végül itt szeretnénk köszönetet mon-dani mindazoknak, akik közremű­ködtek a konferencia és e kötet létre-hozásában, külön az Osztrák–Magyar Akció Alapítványnak, amelynek nagyvonalú támogatása nélkül mindez nem valósulhatott volna meg.

*Budapest–Wien, 2020. január 31.*

*József Attila, Bécs és a századelő művészete*

*tanulmányok*

*Szerkesztette: Gintli Tibor, Pesti Brigitta,*

*Tverdota György, Veres András*

*L’ Harmattan Kiadó, 2020.*